Altiero Spinelli al scriveve che la Europe no cole dal cîl, ma si le fâs sù ogni dì, cun fature, cun determinazion e cun snait.
Che il procès di integrazion europeane al sedi un percors dûr, faturôs e plen di problemis e dificoltâts al salte fûr une vore a clâr massime in chescj ultins timps, cuant che al è lât al mancul chel ‘euro-otimisim’ che al jere une vore pandût dome un pôcs di agns indaûr.
In chel istès si viôt a clâr che al covente fâ sù une Union Europeane che e sedi plui Union e plui Europeane e mancul dipendente dai stâts nazionâi, de lôr autoreferenzialitât ‘ontologjiche’, de lôr crisi e dal lôr nazionalisim plui o mancul fanatic e infogât.
Lis ocasions par resonâi parsore e ancjemò prime par cognossi e par capî alc di plui su cheste cuistion, che no si pues frontâle su la fonde di prejudizis e di lûcs comuns (ni a pro, ni cuintri), no mancjin.
In particolâr o vin plasê di segnalâ dôs iniziativis che a somein interessantis: une a Turin, propit vuê ai 13 di Otubar, e une in Friûl, che si scree doman ai 14 di Otubar e che e larà dilunc fintremai ai 3 di Novembar.
Il prin apontament al è chel di vuê, a tacâ di 2 e mieze dopo di misdì, li de Aula Magna dal Campus Einaudi de Universitât di Turin, là che la Sezion europeane ‘G. Merlini’ de biblioteche ‘N. Bobbio’ e inmanee une cunvigne dedicade ai contignûts de Relazion finâl dal Comitât di Savints istituît de bande de presidente de Cjamare dai deputâts, Laura Boldrini, cun chê di fâ il pont su la situazion e su lis prospetivis de Union Europeane.
L’incuintri, che il so program si pues leilu culì, al ven inmaneât ancje cu la colaborazion dal IUSE e dal Centro Studi sul Federalismo di Moncalieri e cul jutori de Compagnia di San Paolo.
Doman, invezit, si scree Europa 57/17, un progjet metût adun de bande dal Centri di documentazion europeane ‘G. Comessatti’ de Universitât dal Friûl e de cooperative Informazione Friulana cul jutori de Rapresentance in Italie de Comission Europeane.
La iniziative, che si insuaze tal progjet di rêt 60 anni di Unione europea: sfide e prospettive per l’Europa, e à chê di memoreâ il 60esim inovâl dai Tratâts di Rome, di fâ cognossi il procès di integrazion europeane e lis istituzions de UE e di promovi cussì une citadinance europeane cussiente.
Cun chescj intindiments, Europa 57/17 al met dongje une taule taronde, che si fasarà a Udin ai 3 di Novembar, e une serie di trasmissions radiofonichis, che si podarà scoltâlis su lis frecuencis analogjichis (90 Mhz pe plui part dal Friûl, 90.2 Mhz in Cjargne) e sul sît internet (www.ondefurlane.eu) di Radio Onde Furlane, la sabide a 8.30 a buinore, la domenie a 10.30 a matine e la joibe a 5 sot sere.
La prime pontade e je proviodude juste par doman.
Informazions plui in detai in cont dal program radio e di dute la iniziative si cjatin achì, achì e achì.
fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn